4 בנובמבר, 2019

מר הרצוג היקר,

תודה על מכתבך מתאריך ה-10 באוקטובר בנושא ביטחון הקהילה היהודית באירופה.

ברצוני לנצל הזדמנות זו ולהביע את תמיכתי הכנה בכל הקהילות היהודיות בבריטניה וברחבי העולם. היה סמוך ובטוח בתמיכתי האיתנה בכל היבטי החיים היהודיים. קראתי בלב כבד על האירועים האנטישמיים, ביניהם הטרגדיה שאירעה לאחרונה בעיר האלה שבגרמניה. אני מסכים לחלוטין שעלינו לעשות יותר כדי למגר את האנטישמיות ולהגן טוב יותר על ידידינו ושכנינו היהודים.

שמירה על ביטחונה של הקהילה היהודית עומדת בראש סדר העדיפויות של ממשלת בריטניה. אני שבע-רצון מכך שהמשטרה שלנו שומרת על יחסים הדוקים וחיוביים עם ארגון Community Security Trust (CST), תוך שהיא פועלת בשיתוף פעולה מלא כדי להבטיח שקהילות ברחבי בריטניה יוכלו להתאסף, לחגוג ולהתפלל בביטחון. אני אסיר תודה ל-CST על עבודתה, הכוללת הכשרת 3,000 מתנדבים שיספקו ביטחון מחוץ לבתי הכנסת והגנה מוגברת בחגים יהודיים.

אני מכיר בכך שיש לעשות יותר כדי להבטיח את בטחונם של כל המתפללים. הממשלה הכפילה לאחרונה את ההוצאה על ביטחון בתי תפילה ל-1.6 מיליון פאונד, והיא ממשיכה להשקיע ביוזמות שיעודדו הבנה וסובלנות דרך חינוך ומעורבות קהילתית. במקביל, אני שמח לברך את לורד מאן עם כניסתו לתפקיד היועץ העצמאי החדש לענייני אנטישמיות, שיוודא שמאמצינו למיגור האנטישמיות נושאים פרי.

עם זאת, אני מודע לכך שיש לעשות יותר כדי לעצור את התגברות תופעת האנטישמיות בבריטניה ומחוצה לה. אני מודה לך על מכתבך ועל עבודתה המתמשכת של הסוכנות היהודית ברחבי העולם במטרה להגביר את המודעות ולעודד פעולה בנושא קריטי זה, ומקבל בברכה את הצעתך לעבוד איתנו למען השגת מטרה זו.

תודה שוב על שכתבת אודות נושא חשוב זה, ואני מקווה שאתה וכל המתפללים נהניתם מחג סוכות מבורך ושקט.

בברכה,

בוריס ג'ונסון